Title: EXAM
Course: Digivisio - Arviointi

EXAM

EXAM on sähköinen tenttijärjestelmä, jossa opiskelija voi tenttiä haluamanaan ajankohtana tentin, jonka opettaja on etukäteen laatinut ja avannut. Opiskelija varaa itselleen tenttiajan opettajan määrittelemän aikaikkunan sisällä. Tenttiminen tapahtuu erillisissä tenttitiloissa yliopistolla tai ammattikorkeakoululla. Tenttivierailun avulla opiskelija voi suorittaa tenttinsä muussakin kuin omassa oppilaitoksessaan.

Tenttivierailu tarkoittaa, että opiskelija suorittaa oman korkeakoulunsa opintojakson EXAM-tentin toisen korkeakoulun EXAM-tilassa. Opiskelijan vastuulla on lukea kohdekorkeakoulun tenttivierailuohjeet ennen tenttivierailuvarauksen tekoa. Ohjeet sisältävät muun muassa tiedon tenttivierailutilan aukioloajoista, miten tilaan kuljetaan ja mitä ohjelmistoja kohdekorkeakoulun EXAM-koneella on käytettävissä tentin aikana. Nämä määrittävät sen, onko kyseistä tenttiä mahdollista suorittaa tenttivierailuna kohdekorkeakoulussa. Lisäksi opiskelijan on luettava kohdekorkeakoulun EXAM-tilojen käyttösäännöt, koska kohdekorkeakoulussa noudatetaan kyseisen korkeakoulun EXAM-tilojen valvontaperiaatteita ja käyttösääntöjä.

Omakonetentti eroaa tavallisesta EXAM-tentistä, sillä se suoritetaan sähköisen tenttitilan ulkopuolella vapaavalintaisessa tilassa vapaavalintaisella laitteella.

Exam-tiloissa on tietokone tentin tekoon sekä mahdollisesti piirtoalusta. Tiloissa on tallentava kameravalvonta. Kysymystyypit ovat:

- Esseekysymys
- Aukkotehtävä
- Monivalintakysymys (yksi oikein)
- Monivalintakysymys (monta oikein)
- Väittämäkysymys (muokattava)

Tenttiin voidaan liittää liitetiedostoja ja kuvia. Lisäksi tehtävien tekstieditori mahdollistaa matemaattisten kaavojen kirjoittamisen tehtävänantoon. Tentin asetuksissa voidaan sallia matemaattisten ohjelmistojen käyttö tenttitietokoneella. Tällaisia ovat esimerkiksi Excel, Matlab ja laskin.