Title: Moodle-tentti
Course: Digivisio - Arviointi

Moodle-tentti

Oppimisalusta Moodle tarjoaa monipuoliset vaihtoehdot tenttien ja muiden arvioitavien suoritusten toteuttamiseen sähköisessä ympäristössä. Tentin tai tehtävän aukioloa ja avautumisen ehtoja voi muokata monipuolisesti ja siten rakentaa opiskelijalle erilaisia polkuja myös arvioitaviin suorituksiin. Suorituskertoja voi olla yksi tai useampia. Kysymystyyppejä on useita, kuten monivalinta, aukkotehtävä, numeerinen kysymys, essee ja yhdistämistehtävä.  Kysymystyypit mahdollistavat esimerkiksi matemaattisten tehtävien yhteydessä arpoutuvat lähtöarvot (STACK-kysymystyyppi) tai kysymyspankin avulla voi arpoa eri tehtävät eri suorituskerroille ja eri opiskelijoille. Tehtäviin voi upottaa kuvia ja videoita.

Moodlen tentti-toiminnolla toteutettuihin tehtäviin ja kokeisiin on mahdollista saada satunnaisuutta ja automattista tarkastamista ja pisteytystä. Kysymyksiin voi rakentaa haarautuvia ehtolausekkeita erilaisten "lähes oikeiden" vastausten huomioimiseksi. Tämä kaikki vaatii tietenkin opettajalta suhteellisen paljon ennakkotyötä, mutta sen jälkeen tarkastamistyö helpottuu.

Moodle tarjoaa näkymän erilaisten arvioitavien suoritusten pistejakaumiin ja opiskelijan ajankäyttöön. Näiden avulla on mahdollista arvioida tehtävien toimintaa ja parantaa niitä. Tässä esimerkkikuva Moodlesta.