Title: Arvioinnin eri muodot ja ajankohta
Course: Digivisio - Arviointi

Arvioinnin eri muodot ja ajankohta

Opintojaksolla toteutettava arviointi voidaan jakaa karkeasti kolmeen aikakategoriaan:

1. Diagnostiseen, eli lähtötason arviointiin
2. Formatiiviseen, eli jatkuvaan arviointiin
3. Summatiiviseen, eli loppuarviointiin

Diagnostinen, eli lähtötason arviointi tehdään joko ennen opintojakson alkua tai heti sen alussa. Lähtötason arviointi antaa opiskelijalle sekä opettajalle tiedon opiskelijan sen hetkisen taitotason. Lähtötason voi arvioida erilaisin työkaluin, jonka opettaja valitsee tilanteen mukaan.  Lähtötason arviointi kertoo opiskelijalle kuinka työläs  tuleva opintojakso tulee hänen kohdallaan olemaan. Opettaja saa lähtötason tuloksista kuvan opiskelijaryhmän tasosta ja voi tarvittaessa huomioida opintojakson aikana miten ja missä asioissa oppimista tulee mahdollisesti tukea enemmän.

Formatiivinen, eli jatkuva arviointi on oppimisen aikana tehtävää jatkuvaa arviointia, jonka tarkoituksena on tuottaa oppijalle palautetta oppimisesta sekä ohjata häntä osaamisaukkojen täyttämisessä. Formatiivisen arvioinnin avulla opettaja pystyy ohjaamaan oppimista oikeaan suuntaan ja opiskelija saa palautetta oppimisestaan sen aikana.

Summatiivisessa, eli loppuarvioinnissa arvioidaan osaamistavoitteiden saavuttamista opiskelun lopussa, esimerkiksi lopputentin avulla. Opiskelijan kannalta summatiivinen arviointi tapahtuu opiskelun jälkeen, joten sillä ei ole samanlaista ohjaavaa vaikutusta kuin jatkuvalla, eli formatiivisella arvioinnilla.

Tässä videossa (7:15 min) on esimerkki opiskelijalähtöisen, jatkuvan arvioinnin toteuttamisesta insinöörifysiikan opiskelussa.

videossa

Arviointi on hyvin tehokas väline opiskelijan oppimisen sekä aktivoinnin ohjaamisessa. Alla olevassa kuvassa on kuvattu Moodlen lokin perusteella opiskelijoiden keskimääräinen aktiivisuus verkko-opintojakson aikana. Kyseisellä opintojaksototeutuksella on ollut käytössä viikoittainen jatkuva arviointi sekä loppukoe. Aktiivisuudessa nähdään selkeä piikki kokeita edeltävinä päivinä. Arvioinnilla, sekä määräajoilla ylipäätään, voidaan vaikuttaa siihen, mitä ja milloin opiskelijat opiskelevat. Tämänkaltainen aktiivisuuskuvaaja tukee ajatusta jatkuvan arvioinnin hyödyllisistä vaikutuksista.