Title: Arvioinnin välineitä
Course: Digivisio - Arviointi

Arvioinnin välineitä

Vaihtoehtoja arvioitavien suorituksien rakentamiseen on lukuisia. Erilaisten kurssien ja aineiden tarpeet vaihtelevat tietenkin suuresti, eikä tämä lista varmastikaan ole kaikenkattava. Sähköisiä tenttejä (Moodle ja EXAM) käsitellään tarkemmin tämän osion ala-osioissa.

Arvioinnin työkaluja ovat esimerkiksi

- Moodle-tentti
- EXAM-tentti
- Paperitentti
- Harjoitustyö
- Projekti
- Julkaisu
- Postaus, foorumi
- Osaamismerkki
- Oppimispäiväkirja
- Ryhmätentti
- Suullinen esitys, video
- Simulaatio
- Osaamisen näyttö
- Osaamismatriisi
- HOT-prosessi

Erilaiset harjoitustyöt ja projektityöt ovat keskeinen osaamisen näyttämisen väline monissa erityyppisissä aiheissa ja aineissa. Niiden avulla voidaan osoittaa laajojen kokonaisuuksien ymmärrystä sekä geneeristen taitojen hallintaa (vuorovaikutustaidot, viestintätaidot, aikataulutus, ryhmätyöskentely).

Lue lisää tietoa projektioppimisesta.

Jos arvioitava osaaminen on jo perusopintoja korkeammalla tasolla, osaamisen osoittamiseen voi käyttää vaikkapa julkista blogipostausta tai julkaistua artikkelia. Tällöin arviointikin on ainakin osittain julkista siltä osin millaista palautetta ja kommentointia postaus saa, meneekö artikkelijulkaisu läpi toimitusneuvostosta ja millä kanavalla tai lehdessä se julkaistaan. Suljetussa ympäristössä taas forum-postaus ja toisten oppijoiden postausten kommentointi vaikkapa Moodlessa voivat toimia arvioinnin välineenä.

Monilla oppilaitoksilla on käytössään osaamismerkkejä. Digitaaliset osaamismerkit ovat uusi tapa osoittaa omaa osaamistaan, myös sellaista työelämässä tai harrastuksissa hankittua osaamista, joista ei ole saatavana todistusta. Osaamismerkit toimivat erityisesti täydennyskoulutuksen ja henkilöstön kehittämisen välineinä, eivätkä ehkä niinkään opintojakson arvioinnin välineenä. Osaamismerkkien saamiseksi on valmiiksi suunnitellut osaamistavoitteet ja tavat osoittaa osaaminen. Näin osaamismerkki voi tarjota ikään kuin valmiin arvioinnin välineen omiin arviointitarpeisiin. Oppilaitos voi luoda osaamismerkkejä myös lisää omiin tarpeisiinsa. Lisää osaamismerkeistä voit lukea seuraavasta julkaisusta.