Title: Miten arviointi tukee oppimista?
Course: Digivisio - Arviointi

Miten arviointi tukee oppimista?

Osaamistavoitteiden, oppimistapahtumien ja arvioinnin tulisi olla yhteismitallisia ja keskenään linjassa siten, että oppimisen teot vievät kohti opintojakson osaamistavoitteiden saavuttamista ja arviointi kohdistuu osaamistavoitteiden saavuttamiseen. Osaamistavoitteet kuvataan puolestaan opetussuunnitelmassa. Niin opetussuunnitelman laadintaa, oppimispolkujen suunnittelua kuin arviointityökalujen valintaakin ohjaa oppimiskäsitys ja tutkimukseen perustuva tieto oppimisesta. Tätä havainnollistaa alla oleva kuva.

Kirjassaan "Innovative assessment in higher education: A handbook for academic practitioners" Bryan & Clegg osoittavat useita seikkoja, joiden tulisi toteutua, jotta arviointi tukee oppimista:

1. Arvioitavat tehtävät vaativat riittävästi opiskeluaikaa ja vaivaa.
- Arviointi ohjaa hyvin voimakkaasti oppijoiden työskentelyä ja ajankäyttöä, minkä vuoksi  arvioitavien tehtävien tulisin olla riittävän monipuolisia ja vaatia riittävästi paneutumista.
- Kurssin sisältöjen laajuus ja materiaalien kattavuus ei vielä riitä, vaan niihin tutustumista ja niiden käyttämistä tulee ohjata arvioitavilla tehtävillä.

2. Arvioitavat tehtävät jakavat oppijoiden työskentelyn tasaisesti aiheiden ja viikkojen kesken.
- Arvioinnin ajankäyttöä ohjaava vaikutus on merkittävä – jatkuva arviointi tuottaa jatkuvaa aktiivisuutta, kun taas loppuarviointi ennemmin viimeisten iltojen pänttäämistä.

3. Arvioitavat tehtävät saavat oppijat tekemään tarkoituksenmukaisia oppimistekoja.
- Johtaako arviointi siihen, että opiskelijat osallistuvat aktiivisesti ja pohtivat syvällisesti aihepiirin kysymyksiä, vai yrittävätkö he muistaa asioita ulkoa ja kommentoida niitä vain pintapuolisesti?

4. Arviointi kuvaa selkeästi odotukset osaamistasosta riittävän korkealla tasolla.

5. Oppijat saavat riittävää palautetta, riittävän usein ja riittävän yksityiskohtaisesti.

6. Palaute on mahdollisimman viiveetöntä ja hyödyllistä.

7. Palaute kohdistuu oppimiseen, ei arvosanoihin.

8. Palaute linkittyy arvioinnin tavoitteisiin ja kohteisiin.

9. Opiskelijat ymmärtävät palautteen ja heidän osaamistasonsa on huomioitu palautteessa.

10. Opiskelijat ottavat palautteen vastaan, reagoivat siihen ja parantavat työskentelyään tai oppimisprosessiaan